作者:劉克莊
標題:沁園春
內容:我羨君歸，一路秋風，芙蓉木犀。想慈顏望久，靈烏乍噪，新眉畫就，郎馬頻嘶。忙脫征衫，快呼斗酒，細為家人說建溪。爭知道，這中年懷抱，最怕分攜。丈夫南北東西。應笑殺離筵粉淚啼。悵佳人來未，碧雲冉冉，王孫去後，芳草萋萋。明日相思，山重水複，古道人稀茅店雞。元龍老，有高樓百尺，誰共登梯。